Julkisasiamiehen ratkaisuehdotus Jacobs 9 päivänä maaliskuuta 1995. - Euroopan yhteisöjen komissio vastaan Espanjan kuningaskunta. - Valtion jäsenyysvelvoitteiden noudattamatta jättäminen - Laiminlyönti saattaa direktiivi osaksi kansallista oikeusjärjestystä. - Asia C-147/94.



Oikeustapauskokoelma 1995 sivu I-01015



Julkisasiamiehen ratkaisuehdotukset

1. Tässä asiassa komissio vaatii yhteisöjen tuomioistuinta toteamaan perustamissopimuksen 169 artiklan mukaisesti, että Espanja on jättänyt täyttämättä sille perustamissopimuksen mukaan kuuluvan velvollisuuden, koska se on jättänyt toteuttamatta tarvittavat toimenpiteet 8 päivänä marraskuuta 1990 muuta ensivakuutusta kuin henkivakuutusta koskevien lakien, asetusten ja hallinnollisten määräysten yhteensovittamisesta annettujen direktiivien 73/239/ETY ja 88/357/ETY muuttamisesta erityisesti moottoriajoneuvojen vastuuvakuutusta koskevilta osilta annetun neuvoston direktiivin 90/618/ETY(1) määräysten saattamiseksi osaksi kansallista oikeusjärjestystä ja jättämällä tästä ilmoittamatta komissiolle.

2. Direktiivin 90/618/ETY 12 artiklassa säädetään:

"Jäsenvaltioiden on muutettava kansallinen lainsäädäntönsä tämän direktiivin mukaiseksi 18 kuukauden kuluessa sen tiedoksiantamisesta ja niiden on viipymättä ilmoitettava tästä komissiolle.

Ensimmäisen alakohdan mukaisesti muutettuja säännöksiä ryhdytään soveltamaan 24 kuukauden kuluessa tämän direktiivin tiedoksiantamisesta."

Direktiivi annettiin tiedoksi jäsenvaltioille 20.11.1990.

3. Koska komissio ei ollut saanut tietoa direktiivin 90/618/ETY määräysten täytäntöönpanosta Espanjassa, se lähetti 6.8.1992 kirjeen Espanjan hallitukselle pyytäen sitä esittämään huomautuksensa kahden kuukauden kuluessa. Koska vastausta ei tullut, komissio antoi 24.5.1993 perustellun lausunnon, jossa Espanjaa kehotettiin ryhtymään tarvittaviin toimenpiteisiin kahden kuukauden kuluessa. Tähänkään Espanjan viranomaiset eivät antaneet mitään vastausta. Tämän vuoksi komissio saattoi 30.5.1994 asian yhteisöjen tuomioistuimen käsiteltäväksi.

4. Espanjan hallitus toteaa puolustuspuheenvuorossaan, että lakiehdotus, joka olisi saattanut voimaan direktiivin määräykset, raukesi Espanjan lakiasäätävän elimen hajottua. Se toteaa, että uusi lakiehdotus on valmistunut ja että se on parhaillaan käsiteltävänä Espanjan parlamentissa. Tullessaan voimaan laki saattaa direktiivin määräykset täydellisesti voimaan.

5. Espanjan hallituksen puolustuksesta ilmenee selkeästi, ettei direktiivin määräyksiä oltu saatettu voimaan säädetyssä ajassa ja että asiaintila jatkui vielä puolustuspuheenvuoron antamisajankohtana 8.8.1994. Yhteisöjen tuomioistuimen vakiintuneen kannan mukaan jäsenvaltio ei voi vedota sisäisen oikeudellisen järjestelmänsä säännöksiin, käytäntöön tai olosuhteisiin oikeuttaakseen yhteisöoikeudellisten velvoitteidensa laiminlyönnin. Komission vaatimus tulee tämän vuoksi hyväksyä. Koska Espanja ei ole ryhtynyt tarvittaviin toimenpiteisiin, yhteisöjen tuomioistuimen on tarpeetonta lausua siitä, että Espanja on tästä jättänyt ilmoittamatta komissiolle.

Ratkaisuehdotus

6. Tämän vuoksi ehdotan, että yhteisöjen tuomioistuimen tulisi:

1) todeta, että Espanja on jättänyt täyttämättä sille perustamissopimuksen

mukaan kuuluvan velvollisuuden ryhtyä tarvittaviin toimenpiteisiin neuvoston direktiivin 90/618/ETY saattamiseksi osaksi kansallista

oikeusjärjestystä;

2) velvoittaa Espanja korvaamaan oikeudenkäyntikulut.

(1) - EYVL 1990 L 330, s. 44.